CELEX: 62015CN0197
Language: fi
Date: 2015-04-29 00:00:00
Title: Asia C-197/15: Ennakkoratkaisupyyntö, jonka Tribunal Superior de Justicia del País Vasco (Espanja) on esittänyt 29.4.2015 – Juan Carlos Castrejana López v. Ayuntamiento de Vitoria

20.7.2015   
            
            
               FI
            
            
               Euroopan unionin virallinen lehti
            
            
               C 236/26
            
         Ennakkoratkaisupyyntö, jonka Tribunal Superior de Justicia del País Vasco (Espanja) on esittänyt 29.4.2015 – Juan Carlos Castrejana López v. Ayuntamiento de Vitoria
   (Asia C-197/15)
   (2015/C 236/36)
   Oikeudenkäyntikieli: espanja
   
      Ennakkoratkaisua pyytänyt tuomioistuin
   
   Tribunal Superior de Justicia del País Vasco
   
      Pääasian asianosaiset
   
   
      Valittaja: Juan Carlos Castrejana López
   
      Vastapuoli: Ayuntamiento de Vitoria
   
      Ennakkoratkaisukysymykset
   
   
               1)
            
            
               Onko Euroopan ammatillisen yhteisjärjestön (EAY), Euroopan teollisuuden ja työnantajain keskusjärjestön (UNICE) ja julkisten yritysten Euroopan keskuksen (CEEP) tekemän määräaikaista työtä koskevan puitesopimuksen (1) 5 lausekkeen 1 kohtaa tulkittava siten, että se on esteenä kansalliselle lainsäädännölle, jossa määräaikaisten työsopimusten väärinkäyttötilanteissa väliaikaisille virkamiehille – toisin kuin julkishallinnon palvelukseensa ottamille työsopimussuhteisille työntekijöille samanlaisessa tilanteessa – ei tunnusteta yleisesti oikeutta pysyä palvelussuhteessa toistaiseksi voimassa olevassa palvelussuhteessa olevien muttei vakituisten työntekijöiden tavoin eli oikeutta hoitaa virkaa väliaikaisesti siihen saakka, kunnes se täytetään määrämuotoisesti tai lakkautetaan laissa säädettyjen menettelyjen mukaisesti?
            
         
               2)
            
            
               Jos edelliseen kysymykseen vastataan kieltävästi, onko vastaavuusperiaatetta tulkittava siten, että kansallinen tuomioistuin voi katsoa, että sekä julkishallinnon määräaikaisesti palvelukseensa ottaman työntekijän että väliaikaisen virkamiehen tapaukset ovat samankaltaisia määräaikaisten työsopimusten väärinkäyttötilanteissa, vai onko kansallisen tuomioistuimen otettava samankaltaisuutta arvioidessaan huomioon saman työnantajan, samojen tai samankaltaisten työtehtävien ja työsopimuksen määräaikaisuuden lisäksi muita seikkoja, kuten esimerkiksi työntekijän työ- tai virkasuhteen erityinen luonne tai hallinnon sisäinen organisointivalta, joilla voitaisiin perustella erilaista kohtelua molemmissa tilanteissa?
            
         
               3)
            
            
               Jos edellisiin kysymyksiin vastataan kieltävästi, onko tehokkuusperiaatetta tulkittava siten, että asianmukainen seuraamus on käsiteltävä ja määrättävä samassa menettelyssä, jossa määräaikaisten työsopimusten väärinkäyttö todetaan, jolloin asianosaiset voivat esittää tässä menettelyssä tarkoituksenmukaisiksi katsomansa vaatimukset, väitteet ja todisteet, vai onko sitä vastoin tämän periaatteen mukaista se, että vahinkoa kärsinyt saattaa tässä tarkoituksessa vireille uuden hallinnollisen menettelyn tai mahdollisesti oikeudenkäynnin?
            
         
      (1)  28.6.1999 annetun neuvoston direktiivin 1999/70/EY liite (EYVL L 175, s. 43).